Шрыўпарт

Шры́ўпарт (па-ангельску: Shreveport) — места штату Луізыяна, ЗША. Гэта трэці паводле колькасьці насельніцтва горад Луізыяны пасьля Новага Арлеану і Батан-Руж. Паводле перапісу насельніцтва 2020 году, колькасьць жыхароў места складае 187 593 чалавекі, а насельніцтва супольнай аглямэрацыі з Божэр-Сіці сягае 393 406 чалавек. Места цягнецца ўздоўж заходняга берагу Рэд-Рывэр. Паселішча павялічвалася цягам XX стагодзьдзя, а па адкрыцьці ў рэгіёне нафты, Шрыўпарт стаў нацыянальным цэнтрам нафтавай індустрыі. Standard Oil і United Gas Corporation мелі свае штаб-кватэры ў Шрыўпарце да 1960-х і 1980-х гадоў адпаведна. Па закрыцьці заводаў і скарачэньня працоўных месцаў у нафтавай галіне горад сутыкнуўся са зьніжэньнем насельніцтва, беднасьцю і павелічэньнем гвалту. Гісторыя Шрыўпарт спачатку месьціўся ў межах зямельнага надзелу, прададзенага кампаніі Шрыўтаўн у 1835 годзе індзейцамі кадо. 20 сакавіка 1839 году паселішча было інкарпараваная як Шрыўпарт. Места хутка стала цэнтрам параходнага гандлю, які перадусім палягаў на продажах бавоўны і сельскагаспадарчых культураў. У Шрыўпарце існаваў і нявольніцкі рынак, але гандаль рабамі быў менш распаўсюджаны, чым у іншых частках штату. Да 1860 году насельніцтва гораду сягала 3,5 тысячаў жыхароў, пры гэтым амаль траціна зь іх былі рабамі. У час грамадзянскай вайны Шрыўпарт быў сталіцай Луізыяны з 1863 да 1865 гады, замяніўшы Батан-Руж і Апэлусас пасьля таго, як яны трапілі пад кантроль Поўначы. Горад заставаўся апірышчам Канфэдэрацыі цягам усёй вайны і быў месцам разьмяшчэньня штабу Трансьмісысыпскага дэпартамэнту канфэдэрацкай арміі. Адрэзаны ад падзеяў на ўсходзе, тэатар ваенных дзеяньняў у час вайне перамясьціўся менавіта сюды, трываючы яшчэ некалькі тыдняў пасьля таго, як капітуляваў Робэрта Эдўард Лі ў красавіку 1865 году, і менавіта Трансьмісысыпскі дэпартамэнт стаў апошнім камандаваньнем Канфэдэрацыі, які змагаўся да 26 траўня 1865 году. У 1873 годзе Шрыўпарт страціў 759 жыхароў за 80 дзён у выніку эпідэміі жоўтай ліхаманкі, і яшчэ больш за 400 пазьней памерлі. Агульная колькасьць сьмерцяў з жніўня па лістапад склала блізу 1,2 тысячаў чалавек. Да 1914 году занядбанасьць і недахоп выкарыстаньня, выкліканыя перанакіраваньнем грузавога трафіку на чыгуначныя лініі, прывялі да таго, што Рэд-Рывэр больш не была суднаходнай. У Шрыўпарце паўстала радыёпраграма Louisiana Hayride, якая выходзіла штотыдзень. У свой росквіт з 1948 па 1960 гады гэтая праграма дала моцны штуршок кар’ерам некаторых найвялікшых постацяў амэрыканскай музыкі. Гэтак на ёй дэбютаваў Элвіс Прэсьлі. У сярэдзіне 1950-х радыёстанцыя KWKH стала першай буйной станцыяй, якая рэгулярна трансьлявала музыку Прэсьлі ў межах доўгатэрміновай праграмы Louisiana Hayride. У 1960-я гады ўзмацніўся рух мурынаў за свае грамадзянскія правы, якія былі абмежаваныя ў выніку сэгрэгацыі. Крыніцы Вонкавыя спасылкі Афіцыйны сайт